Karis se storie oor tienerseks Hoofstuk 10 Deel 1 – Finesse Meisie
'n aand alleen saam met conrad is vir Karis soos sjokolade eet. Jy proe eers versigtig, jy eet blokkie vir blokkie stadig, amper eerbiedig. Die soet smaak bly in jou mond en jy is versigtig, want jy weet dit gaan die een of ander tyd opraak.
Dié aand is dit ook nie anders nie. Die eetplek is naby genoeg en hulle stap sommer. Karis het haar rooi langbroek, wit-en-rooi hemp en swart leerbaadjie aan. Conrad dra jeans, 'n blou hemp en dik, blou woltrui. Hy lyk tog so snoesig, dink Karis en vryf oor sy arm.
"Die wol voel so nice," sê sy en trek haar neus op 'n plooi.
Hy vee met sy hand oor haar hare en sê: "Jý voel so nice."
"Inge sê ons bluf onsself, ons is eintlik meer as maatjies," sê Karis eerlik.
"Ons is, ja, maar dis mos lekker soos ons nou is, of pla dit jou?" vra Conrad.
"Nee, dit pla my nie. Dis lekker om met jou vriende te wees, maar tog te weet daar is iets spesiaals tussen ons," sê Karis.
"Hoe gaan dit met Lara?" vra Karis vir Conrad toe hulle by 'n tafel gaan sit.
"Ek wil eintlik nie eers oor Lara dink nie. Sy is 'n groot probleem en ek weet nie of my pa-hulle dit kan hanteer nie. Sy het net onbeheerbaar geword, dis of die duiwel self binne-in haar bly!" sê Conrad driftig. "My ma wil dit nie glo of erken nie, maar Lara steel ons geld om dwelms te koop. Ek en Karl steek ons geld nou weg. My ma sê ons is net nie in staat om ons geld op te pas nie, nou beskuldig ons vir Lara. Ek dink dit is makliker vir haar om ons te beskuldig as om iets omtrent Lara se probleme te probeer doen," sê Conrad.
"Ek wens ek kon haar help," sê Karis en sug.
"Ek kan jou iets vertel as jy beloof om dit vir niemand te sê nie," sê Conrad.
"Jy weet ek sal vir niemand sê nie," sê Karis onthuts.
"Ek het in haar kamer gaan soek vir die Mission Impossible video, toe kry ek 'n video van haar en daardie aap wat sy date. Die oomblik dat ek dit in die masjien gehad het, sien ek dat sy baie hoog was en dat sy en hy baie meer doen as net hande vashou. Dis so te sê pornografie! Ek het my vrek geskrik en dit dadelik uitgeruk. Dis vir my baie moeilik. 'n Mens voel mos jou suster is jou suster, jy wil nie weet iemand mors met haar nie. Ek weet nie wat ek moet doen nie. Ek wil eintlik daardie Sam ou gaan versuip of iets!" vertel Conrad.
"Miskien moes jy dit vir jou pa gegee het," sê-vra Karis.
"Ja, dalk. Miskien moet ek en Karl met my pa praat, maar ons sal in elk geval iets moet doen. Lara is nie meer Kousie nie en dit maak my sad," sê Conrad en daar kom trane in sy oë.
JD is baie verras toe hy Karis en Conrad by die tafel in die hoek sien sit. Hy het vir Renate aan die arm en sleep haar omtrent tot by hulle.
"Hallo, julle. Hoekom het julle nie gesê julle kom vanaand hiernatoe nie, dan het ons gesê ons kom saam," sê JD.
"Ons het nie regtig vroeg al geweet ons kom nie, maar julle kan by ons sit," sê Conrad en probeer opgewonde lyk oor die koms van hulle vriende. Dit was nice om 'n keer alleen saam met Conrad te wees, dink Karis en sy weet Conrad voel net soos sy.
"Jy lyk darem heelwat beter as vroeër vandag, Renate," sê Karis.
"Glo my, ek voel beter. Ek dink nie ek is eintlik 'n matroos nie!" sê Renate verleë, tot groot vermaak van die ander drie.
"Het julle gehoor ou Octopus is gearresteer?" vra JD uit die bloute.
"Octopus, soos in meneer Leon Kleingeld, ons skeinat-meneer?" vra Karis verbaas.
"Ja, hy. Celia het hom laat bangle," sê JD en hulle sien hy geniet dit om die nuus oor te dra.
"Watter Celia?" vra Conrad verward.
"Die Celia wat ons ken, wat saam met Karis-hulle op die toer was. Rico se maatjie. Julle weet mos wie is Celia!" sê JD ongeduldig.
"Hoekom? Wat gaan aan?" vra Karis, nou baie nuuskierig.
"Nee, hy het glo misbruik van sy vertrouensverhouding gemaak, soos mevrou De Klerk vir my ma gesê het. In Afrikaans beteken dit die rubbish het met haar gefoeter!" sê JD verontwaardig.
"Dit gaan glo sleg met haar, sy is by 'n sielkundige. Dis juis die sielkundige wat gesê het sy moet vir Octopus laat toesluit!" voeg Renate by.
"En hy is altyd so vol praatjies oor die girls uit sy jong dae en wil almal altyd help met hulle verhoudings. Ons moes lankal vermoed het dis nie so onskuldig nie," sê Karis.
"Weet iemand wat gebeur het?" vra Conrad.
"Die storie is dat hy haar na skool gehou het om te help om die skeinat-lab reg te pak en haar toe probeer scan het en …" sê JD.
"Oukei, JD, we get the picture," keer Conrad voordat JD verder kan praat. Hy is glad nie lus is om meer te hoor nie.
"Wys jou net, 'n mens moet seker maak saam met wie jy alleen is, selfs onderwysers is nie te vertrou nie!" sê Karis.
"Pas veral op vir Conrad, hy is moeilikheid," sê JD en lag.
Hulle praat nog 'n rukkie oor die Octopussaak. Wat die skool nou gaan doen, wie skeinat gaan gee en wat van Celia gaan word. Dan begin die ouens oor branderry praat, terwyl Renate en Karis oor haarstyle gesels. Karis wonder of sy haar lang hare moet afsny en 'n korter styl moet kry, want sy het gehoor Melé se ma, wat 'n haarkapper by Salon New Me is, is goed met nuwe idees vir hare. Omtrent al die graad twaalfs het glo onlangs by haar laat sny.